യു.എ.ഇ സുവര്ണ ജൂബിലി: വിസ മേഖലയില് നിരവധി ഇളവുകള് യു.എ.ഇ സുവര്ണ ജൂബിലിയുടെ ഭാഗമായി ഞായറാഴ്ച പ്രഖ്യാപിച്ച പുതിയ പദ്ധതികളില് വിസ മേഖലയില് നിരവധി ഇളവുകള്. ഗ്രീന്, ഫ്രീലാന്സ് വിസക്ക് പുറമെ, ഗോള്ഡന് വിസ ലഭ്യമാകുന്നവരുടെ വിഭാഗത്തില് കൂടുതല് പേരെ ഉള്പ്പെടുത്താനും തീരുമാനമായി. ഗോള്ഡന് വിസ നല്കുന്നവരുടെ മേഖലകള് വിപുലീകരിച്ചതായി യു.എ.ഇ അറിയിച്ചു. സയന്സ്, എന്ജിനിയറിങ്, ആരോഗ്യം, വിദ്യഭ്യാസം, ബിസിനസ് മാനേജ്മെന്റ്, ടെക്നോളജി മേഖലയിലെ സ്പെഷലിസ്റ്റുകള്, സി.ഇ.ഒമാര്, മാനേജര്മാര് എന്നിവര്ക്കും ഗോള്ഡന് വിസ ലഭിക്കും. പത്തുവര്ഷ വിസ ലഭിക്കുന്നതിനുള്ള നടപടിക്രമങ്ങള് എളുപ്പമാക്കാനും തീരുമാനിച്ചിട്ടുണ്ട്. ഉയര്ന്ന നൈപുണ്യമുള്ളതും പ്രത്യേകതയുള്ളവരുമായ താമസക്കാര്, നിക്ഷേപകര്, സംരംഭകര്, ശാസ്ത്രജ്ഞര്, ഉന്നത വിജയികളായ വിദ്യാര്ഥികള് എന്നിവര്ക്കാണ് നടപടിക്രമങ്ങള് ലളിതമാക്കുക.സ്പോണ്സറുടെ ആവശ്യമില്ലാതെ യു.എ.ഇയില് താമസിക്കാനും ജോലി ചെയ്യാനും പഠിക്കാനും സഹായിക്കുന്നതാണ് ഗോള്ഡന് വിസ. ഇത് അഞ്ച് വര്ഷത്തേക്ക് സില്വര് വിസയായും അനുവദിക്കുന്നുണ്ട്. കലാവധി കഴിഞ്ഞാല് സ്വയം പുതുക്കുന്ന സംവിധാനവും ഇതിനുണ്ട്.